# Hyvät valtuutetut - Älkää säästäkö lapsista

Me, ulvilalaiset opettajat, tahdomme tehdä parhaamme Ulvilan lasten hyvinvoinnille työskentelemällä heidän hyväkseen päiväkodeissa, kouluissa ja lukiossa taataksemme hyvät eväät tulevaisuudelle.

Työmme näkyy ulvilalaisten arjessa ja koskee hyvin suurta osaa Ulvilan asukkaista. Teemme päivittäin työtä kaupunkimme lasten kehityksen ja turvallisuuden eteen sekä toteutamme heidän subjektiivista oikeuttaan varhaiskasvatukseen ja perusopetukseen.

Varhaiskasvatuksessa ja esiopetuksessa luomme pohjaa ja innostusta lasten elinikäiselle oppimiselle. Tuemme vanhempia heidän kasvatustehtävässään. Työmme myös mahdollistaa vanhempien osallistumisen työelämään.

Peruskoulussa ja lukiossa tuemme lasten ja nuorten tavoitteita menestyä opinnoissaan. Päivittäisen kasvatustyön keskeytymisellä on vaikutusta erityisesti heikoimpien oppilaiden arvosanoihin, lisäten hylättyjen arvosanojen määriä, pidentäen opiskeluaikoja sekä vaikeuttaen mm. peruskoulun ja lukion päättävien jatko-opiskelumahdollisuuksia. Henkilöstöön kohdennetut säästötoimet vaikuttavat Ulvilassa voimakkaimmin opetukseen ja varhaiskasvatukseen ja sitä kautta eniten heikoimmin menestyviin lapsiin – lisäten syrjäytymisen riskiä.

Muiden kuntien kokemuksen perusteella rajuilla henkilöstöön kohdistuvilla säästötoimilla ei saavuteta tavoiteltuja säästöjä, mutta negatiiviset vaikutukset nuorten opiskelumenestykseen ja hyvinvointiin ovat olleet pitkäaikaisia.

Toivoisimme, että Te hyvät valtuutetut, turvaisitte päätöksellänne päivittäisen laadukkaan ja turvallisen kasvatuksen ja opetuksen kaupunkimme lapsille.

Ulvilassa 7.12.2015

**Simo Pirttimäki**pj Ulvilan OAJ paikallisyhdistys

**Kaarina Jaakkola-Virtanen**
siht. Ulvilan OAJ paikallisyhdistys

**Ilkka Blomqvist**
PLM JUKO Ulvila